ΓΡΑΠΤΗ ΕΡΩΤΗΣΗ P-3037/96 υποβολή: Bαrbara Dόhrkop Dόhrkop (PSE) προς την Επιτροπή (31 Οκτωβρίου 1996)

Θέμα: Προστασία της υγείας των Βρετανών καταναλωτών έναντι της σπογγώδους εγκεφαλοπάθειας των βοοειδών

Η ΕΕ, κάνοντας χρήση των αρμοδιοτήτων της, βάσει του άρθρου 129Α της Συνθήκης, για την προστασία των καταναλωτών, ενέκρινε προφυλακτικά μέτρα με στόχο την αποφυγή ανεπανορθώτων βλαβών της υγείας των καταναλωτών από την εμπορία προϊόντων παρασκευαζομένων από κρέατα βοοειδών της Βρετανίας. Τα εν λόγω μέτρα, κυρίως η απαγόρευση της εξαγωγής αυτών των προϊόντων προς τρίτες χώρες, προστατεύουν, βεβαίως, όλους τους καταναλωτές στην ΕΕ εκτός από τους Βρετανούς.

Για ποιό λόγο η Επιτροπή δεν προστατεύει με παρόμοια μέτρα και τους Βρετανούς καταναλωτές;

Θεωρεί η Επιτροπή ότι τα μέτρα που έχει λάβει η κυβέρνηση του Ηνωμένου Βασιλείου επαρκούν για την προστασία των Βρετανών καταναλωτών από τους κινδύνους που συνεπάγεται η κατανάλωση του εν λόγω βοείου κρέατος;

Γνωρίζει η Επιτροπή ποιά είναι αυτά τα μέτρα που έχουν λάβει οι βρετανικές αρχές;

Απάντηση της κας Bonino εξ ονόματος της Επιτροπής (13 Ιανουαρίου 1997)

Όσον αφορά τους βρετανούς καταναλωτές, το Ηνωμένο Βασίλειο έλαβε πολύ νωρίς προληπτικά μέτρα για την προστασία τους από τους ενδεχόμενους κινδύνους από την σπογγώδη εγκεφαλοπάθεια των βοοειδών. Κατόπιν, τα μέτρα αυτά ενισχύθηκαν προοδευτικά. Έτσι το 1986, το Ηνωμένο Βασίλειο απαγόρευσε τη χρησιμοποίηση των εντοσθίων βοοειδών που επιτρέπονται στην ανθρώπινη διατροφή. Το 1995 διεύρυνε τον κατάλογο των εντοσθίων περιλαμβάνοντας σε αυτόν ολόκληρο το κρανίο. Επιπλέον, για να μειωθούν οι κίνδυνοι μόλυνσης του κρέατος από τον νωτιαίο μυελό, απαγόρευσε τη μηχανική ανάκτηση του κρέατος γύρω από τη σπονδυλική στήλη. Τέλος, το 1996 απαγορεύθηκε η εμπορία του κρέατος βοοειδών ηλικίας άνω των 30 μηνών που εσφάγησαν στο Ηνωμένο Βασίλειο, καθώς και η χρησιμοποίησή του σε τρόφιμα, καλλυντικά ή φαρμακευτικά προϊόντα. Παράλληλα, το Ηνωμένο Βασίλειο έλαβε μέτρα για την καταπολέμηση της σπογγώδους εγκεφαλοπάθειας των βοοειδών με στόχο την πλήρη εξάλειψή της, πράγμα που αποτελεί το καλύτερο μέσο για την προστασία των καταναλωτών.

Η Επιτροπή παρακολούθησε με προσοχή τα μέτρα που αποφασίστηκαν στο Ηνωμένο Βασίλειο και ενθάρρυνε τις προσπάθειες που καταβλήθηκαν εκεί. Εξάλλου στον τομέα της έρευνας, η Επιτροπή προώθησε τη συνεργασία μεταξύ των οργάνων της Κοινότητας και χρηματοδότησε πρόγραμμα επίβλεψης της νόσου Creutzfeldt-Jacob, το οποίο πρέπει να καταλήξει στην αποκάλυψη μιας νέας μορφής αυτής της νόσου σε σχέση με τη σπογγώδη εγκεφαλοπάθεια των βοοειδών. Ο νέος διάλογος μεταξύ της Επιτροπής και των οργανώσεων καταναλωτών, τα μέτρα που λαμβάνονται για τη βελτίωση της πληροφόρησης, τα ερευνητικά προγράμματα που αποφασίστηκαν, καθώς και οι εκπονούμενες ή υπό εξέταση προτάσεις για να απαγορευθεί η προσθήκη εντοσθίων βοοειδών, προβατοειδών και αιγοειδών στη διατροφή των ανθρώπων και των ζώων και την παραγωγή καλλυντικών προϊόντων, και για να καταστεί δυνατή η λεπτομερής και πραγματικά πληροφοριακή επισήμανση όσον αφορά την προέλευση του κρέατος και των παραγώγων προϊόντων, αφορούν επίσης τον βρετανό καταναλωτή και θα συμβάλουν στην αποκατάσταση της εμπιστοσύνης του έναντι των προϊόντων από βοοειδή.